Els grans períodes en els quals s’acostuma a dividir la Història de la Filosofia Occidental no són absolutament precisos, ja que el pensament filosòfic no ha seguit una evolució lineal, sinó en bucle, amb avanços i retrocessos. Entrem en ells de manera molt resumida. Hi ha un total de 9 pàgines per una cara, res que ens pugui fer temor. Tenim tot un curs per endavant. Només es tracta de **complementar i ampliar** el nostre coneixement amb una molt petita visió històrica d’aquesta Filosofia Occidental. Les proves que farem al respecte tindran a veure amb texts d’aquests grans pensadors, no contindran aspectes teòrics d’aquests apunts. Som-hi.

**1. LA FILOSOFIA ANTIGA**

**1.1 GRÈCIA**

La filosofia grega abasta des del segle VII fins al segle III adC, però la seva influència s'ha prolongat fins als nostres dies, degut sobretot a l’estudi del pensament de Sòcrates, de Plató i d’Aristòtil (segles V - IV adC). La principal característica de la filosofia grega serà l'esforç per explicar tots els fenòmens còsmics i humans mitjançant anàlisis i arguments racionals, sense acudir a explicacions de caràcter mític o religiós. Implica el pas del Mite al Logos.

La Filosofia neix entre els segles VII – VI adC, concretament a la polis de Milet, a la regió de la Jònia grega, a l’Àsia Menor. **Als primers filòsofs de Grècia se'ls acostuma a nomenar “ filòsofs de la naturalesa “, INICIANT-SE AMB ELLS EL *PERÍODE COSMOLÒGIC*.** Abans de res, s'interessaven per la naturalesa i pels seus processos. Tenien en comú la creença que existia una matèria primera, que era l'origen de tots els canvis succeïts. El seu objectiu era entendre els processos de la naturalesa sense recórrer a mites tradicionals, calia estudiar-la a fons. Aquests van ser els primers passos cap a una manera científica de pensar. En el problema de l'origen de les coses van substituir els mites de procedència oriental per la noció d'una substància permanent i d'una llei de l'esdevenir, tal substància era per alguns l'aigua ( **Tales de Milet, considerat el primer filòsof occidental** ), per a uns altres l'aire ( **Anaxímenes de Milet** ), o per altres l'absolut indefinit sense cap qualitat ( **Anaximandre de Milet** ). Encara en aquest període cosmològic, en l'altre extrem del món grec, a Sicília i a la Itàlia meridional, Pitàgores i els pitagòrics( VI – V adC ) van aportar a la nostra civilització un dels seus caràcters decisius, el desenvolupament de les matemàtiques i la idea d'aplicar-les al coneixement de la naturalesa. **Pitàgores de Samos** proposà els nombres com el principi de tot. **Parmènides d’Elea** va establir l'absoluta unicitat i immobilitat de l'ésser humà. **Leucip de Milet** anuncià el primer principi del determinisme, “ tot passa per alguna raó “. **Heràclit** **d’Efes** proposà el foc com el principi de totes les coses. **Demòcrit d’Abdera,** a la fi del segle V, va donar una formulació nova a les nocions d'una substància permanent i d'una llei de l'esdevenir, l'atomisme, que redueix tots els cossos a partícules indestructibles, que els constitueixen o els dissolen amb les seves trobades o xocs.

Després, durant els segles V i IV adC, Atenes es va convertir en el centre cultural del món grec, la Filosofia entomà un nou rumb, l'interès va començar a centrar-se en l'ésser humà i en el lloc d'aquest dins la societat. Des de les colònies gregues van acudir cap a Atenes tot de professors i filòsofs, que es deien a si mateixos **SOFISTES**, paraula que significa persona sàvia, i que vivien d'ensenyar a la gent de les ciutats; la Filosofia estava en un gran apogeu. **COMENÇÀ AIXÍ EL *PERÍODE ANOMENAT ANTROPOLÒGIC O ANTROPOCENTRISTA****.* És el moment de **Protàgores d’Abdera**, el primer relativista i subjectivista, que afirmà que “ l’humà és la mesura de totes les coses “; de **Sòcrates** ( personatge molt enigmàtic i pare de la Maieútica, mètode pel qual el professor, mitjançant preguntes, assoleix que l’alumne faci els seus propis descobriments ) i de **PLATÓ** i d’**ARISTÒTIL**, ***ELS******CREADORS DE LES GRANS ESCOLES FILOSÒFIQUES****:* **Plató** va escriure el primer corpus d'obres escrites, els Diàlegs, sobre els temes de l'existència de la veritat i sobre el món de les essències, no accessible pels sentits sinó només a l'enteniment a través de les idees, distingí el món sensible del no intel·ligible; i **el seu deixeble Aristòtil**, al principi un platònic convençut, però que va evolucionar lentament fins a formar una escola nova, el Liceu, on va investigar sobre les lleis del pensament humà ( la lògica ) i va sostenir que “ tot individu està compost de matèria i de forma ( hilomorfisme ) “.

En l'època hel·lenística, moment de l’***HEL·LENISME FILOSÒFIC,***  ( segles IV – II adC ), just després d'Aristòtil, la filosofia grega va arribar al zenit de l'antropocentrisme iniciat amb els sofistes i Sòcrates. La crisi de la civilització de les petites polis va comportar, però, una mutació de les motivacions del pensament, els intel·lectuals es van dedicar a ciutats com Alexandria o Pèrgam o a la ciència pura o a una Filosofia que fugia dels problemes de la seva època. Les aportacions de les escoles de saviesa de l'estoïcisme, de l'epicureisme i l'escepticisme van produir un impacte fortíssim. Coincidien en la cerca d'una felicitat estable i indefectible, independent de les circumstàncies externes de fortuna o de salut, de la comunitat política i de la seva evolució.

**L'Estoïcisme** ( del llatí  stoa, pòrtic ) va ser el sistema que millor va caracteritzar a l'època grega hel·lenística. L’iniciador va ser **Zenó de Citio** ( IV-III adC ). L'estoïcisme tractava d'aconseguir la felicitat incorporant l'humà al món de que formava part, en un immersió total en la realitat, en un viure d'acord amb la naturalesa.

**Epicur de Samos** ( III adC ) **fundà l'Epicureisme**, teoria que, per contra, fugia de la realitat i volia eliminar les tres grans inquietuds que impedeixen la felicitat humana: la por als déus, al dolor i a la mort.

**L'Escepticisme de** **Pirró d’Èpir**,  **Arcesilao de Pitane**i de **Carneades de Cirene** ( III – II adC ), membres de l'Acadèmia platònica, tractava d'arribar a la tranquil·litat de l'ànima amb una visió del món que no resultés opressiva, sinó que permetés l'alliberament interior. Sostenia que el món és pura apariència i que no cal trencar-se el cap per entendre’l doncs no hi ha cap veritat absoluta, no cal jutjar res.

**1.2 ROMA**

El món romà va rebre els ensenyaments dels estoics (el moviment dominant ) i dels epicuris però, a partir del segle II dC, s'anà submergint en un retorn a les supersticions orientals. Van sorgir diversos moviments com el **neopitagorisme, el platonisme mitjà o l'estoïcisme tardà**, que van influir en una àmplia varietat de moviments filosòfic-religiosos.

En tals circumstàncies, la saviesa romana, invocant a Plató, va donar lloc a l'últim gran moviment filosòfic antic, anomenat **el neoplatonisme, iniciat per** **Plotí** ( III dC ), qui va aconseguir sintetitzar el platonisme i la nova religiositat en un sistema tancat i total, una metafísica complicada però que pot considerar-se com a font de totes les metafísiques medievals, doncs ubicava plenament Déu en el món de la Filosofia.

**2. LA FILOSOFIA CRISTIANA i MEDIEVAL**

El període del pensament cristià va dominar a Occident des del segle I fins al Renaixement, al segle XV. Les figures del pensament cristià i catòlic que més han influït en la cultura han estat Agustí d’Hipona i Tomás d'Aquino. La característica principal d'aquest període va ser la subordinació del pensament filosòfic a la Teologia catòlica, posant tota la cultura humana al servei de Déu, del catolicisme i de l'Església.

La primera personalitat filosòfica medieval és **Sant Agustí d’Hipona** ( IV – V ), **representant de l’escola patrística**, que va unir a la seva gran humanitat un profund coneixement de l'estoïcisme i del neoplatonisme. **És el pare del pensament filosòfic cristià**. Afirmava que “ només qui creu serà savi, s’ha de creure per entendre “.

Molt posteriorment va destacar **Sant Tomás d'Aquino** ( XIII ), **representant de l’Escolàstica**, qui, malgrat afirmar que la Filosofia és depenent de la Teologia, va negar la possibilitat de nous conflictes entre la fe i la raó, perquè tots dos són criatures de Déu i es pot creure en Déu a partir de la raó. També destaquem en l’escolàstica a **Guillem d’Ockam** ( XIV ), que trencà absolutament amb la relació aquiniana entre raó i fe, iniciant la decadència del pensament religiós catòlic, que culminà amb **Martí Luter**, a principis del XVI.

Cal fer esment que, aquest pensament filosòfic medieval, no hauria acabat d'aflorar per sobre de la crisi dels primers segles de l'Edat mitjana en la cristiandat occidental sense l'estímul de dos grans pensadors islàmics: l’iraní **Avicena** i el cordobès **Averroes.**

**3. LA FILOSOFIA A L’EDAT MODERNA i A LA IL·LUSTRACIÓ**

**3.1 SEGLES XVI – XVII**

El sorprenent desenvolupament de les ciències matemàtiques i de la naturalesa durant el Renaixement va crear noves condicions per al desenvolupament de la Filosofia, que va elevar a un primer pla la qüestió sobre el mètode. És l’època de la Revolució científica. La Filosofia s’allibera per complet de la religió, Déu queda només per l’Església. L’humà serà el principi de l’estudi filosòfic, produint-se així un retorn als principis antropocèntrics grecs. És una època de tres segles, entre el XVI i el XVIII, amb nombrosos filòsofs i pensadors:

**Bacon** ( finals XVI - XVII ), anglès, va tractar de crear una nova lògica, més racional, que permetés arribar més lluny en l'estudi dels secrets que amagava la naturalesa.

**Hobbes** ( finals XVI – XVII ), anglès, pre-empíric, subratllà la seva visió negativa de les interaccions socials, doncs deia que “ l'ésser humà en estat natural s'inclina a la guerra de tothom contra tothom, doncs la igualtat absoluta facilita que uns es barallin contra els altres “, una idea de llarga tradició posterior en l'[Antropologia filosòfica](https://ca.wikipedia.org/wiki/Antropologia_filos%C3%B2fica).

**Descartes** ( XVII ), francès, considerat el **pare del Racionalisme** **i de la Filosofia moderna**; apassionat pel problema de la certesa, va investigar sobretot les condicions d'una Filosofia que mai hauria d’estar exempta de dubtes; el seu pensament és, sobretot, reflexió: consisteix en l'aïllament de l'esperit, a fi de no deixar-se subjugar per opinions incertes, procedents de la percepció sensible, el mitjà social o la tradició; l'espontaneïtat de la raó, la lliure iniciativa de la reflexió, que eleva a l'home més enllà dels prejudicis i les passions, són els temes essencials introduïts per Descartes en el pensament modern. D’ell és la frase “ penso, doncs existeixo “ ( *cogito, ergo sum* ).

**Locke** ( XVII ), anglès, **precursor del Liberalisme**, va admetre la unitat intel·lectual de la Humanitat, però va negar el caràcter innat de les idees. **Va fundar l'Empirisme modern**, en fer néixer la teoria que “ el coneixement només s’adquireix mitjançant les experiències “.

**3.2 SEGLE XVIII**

**El segle XVIII** és considerat el “segle de les llums” o “ dels filòsofs “. El retorn a la naturalesa és una consigna general de l'època. La Il·lustració filosòfica sembla estar dominada per la pruïja de l'anàlisi; en tals condicions arriba a esbossar síntesis com l'Enciclopèdia, que tracta de recollir tots els resultats adquirits per les ciències i les tècniques. Destaquem:

**Voltaire**, **gran símbol de la**[**Il·lustració**](https://ca.wikipedia.org/wiki/Il%C2%B7lustraci%C3%B3) i cap de fila del partit filosòfic francès, el seu nom resta associat al seu combat a favor del [progrés](https://ca.wikipedia.org/wiki/Progr%C3%A9s), de la la tolerància, i contra “ la [infàmia](https://ca.wikipedia.org/wiki/Inf%C3%A0mia) “, nom que va donar al [fanatisme religiós](https://ca.wikipedia.org/wiki/Fanatisme_religi%C3%B3s). Ell era exclusivament [deista](https://ca.wikipedia.org/wiki/Deisme)  i el seu ideal vital consistia en una monarquia molt moderada liderada pels savis filòsofs.

**Rousseau,** francès**,** situà l'origen de l'autoritat en un contracte anàleg al que, en dret civil, constitueix una societat, al servei de la qual certs individus posen la seva activitat dins dels límits assenyalats per l'acta d’una **Constitució.**

**Montesquieu,** francès**,** és considerat un dels precursors del [liberalisme](https://ca.wikipedia.org/wiki/Liberalisme) i va ser qui va elaborar la teoria de la [**separació de poders**](https://ca.wikipedia.org/wiki/Separaci%C3%B3_de_poders)**.**

**Hume,** escocès**,** és deixeble de Locke i **l'autor més important de** **l'escola de l'Empirisme**. Per a l'Empirisme tot el nostre coneixement procedeix de l'Experiència. Hume nega, doncs, l'existència de les idees innates en la raó anteriors a l'experiència, ja que el nostre enteniment és com una pàgina en blanc en la qual res hi ha escrit en néixer.

En el segle XVIII a la Filosofia no podia donar-se-li més unitat que la proporcionada per la crítica, és a dir, l'examen de tots els aspectes de la civilització, les ciències, la religió, la moral, l'art. Tal va ser l'obra empresa per **Kant**, prusià, **pare del Criticisme i darrer gran pensador modern**, que amb un pensament que era alhora una metafísica transcendental, una teoria de la ciència i una filosofia pràctica, obrí una nova era en el pensament occidental: la seva teoria afirmava que “ la raó i l’experiència s’han de complementar absolutament, l’una sense l’altra no tenen cap sentit “.

**4. LA FILOSOFIA CONTEMPORÀNIA**

Dels filòsofs que més s’apropen a nosaltres en destacarem uns quants... tot i que hi ha molts més.

**Hegel** ( finals XVIII – principis XIX ), alemany, **fundador de l’Idealisme absolut**, pel qual afirmà que “ el darrer propòsit ideal de l’humà es desenvolupar al màxim el seu esperit per arribar a la llibertat absoluta “. Va tenir força detractors, com per exemple **Comte,** francès, l’**introductor del Positivisme**, que afirmava que “ les persones podien acumular coneixements reals sobre elles mateixes i sobre el món que les envoltava, i exercir control total sobre ambdós per mitjà de la raó “, i també com **Stuart-Mill**, escocès, **pare de l’Utilitarisme**, que afirmà que “ per aprendre a la vida només es pot recórrer a les experiències passades, reconeixent la seva utilitat “.

Per a **Marx** ( XIX ), prusià, **pare del Socialisme** i també gran detractor de Hegel, l'autèntic coneixement és la praxi: l'activitat teòric-practica a través de la qual l'ésser humà transforma la realitat. D'aquesta forma, només es podrà afirmar la veritat d’allò pensat quan s'hagi realitzat en el món. Tota teoria únicament especulativa ( abstracta ) de la realitat és, per tant, falsa. Per això, segons Marx, l'ésser humà es realitza com a tal en transformar la realitat i humanitzar-la, complint la seva praxi. I aquesta realitat externa existeix com a forma social produïda pel treball humà i no com una cosa natural. A més, Marx afirmà que les relacions socials són relacions existencials, perquè possibiliten i condicionen concretament l'existència de cada individu i d'elles depèn com serà la seva vida: una societat serà justa si permet a l'ésser humà complir lliurement aquesta praxi desenvolupant així la seva racionalitat. Per a Marx, la Filosofia havia de servir per canviar el món, no només per contemplar-lo. La seva màxima expressió ve ser la proposta comunista d’organització social.

**Nietzsche**, XIX, alemany, **pare del Vitalisme i teòric del Superhome**, afirmà que “ no hi ha cap veritat absoluta, només cal considerar com a veritat allò que afavoreixi a la vida, si s’escau establint el màxim poder “. Nietzsche considerà que l'ésser humà havia de ser només un pont cap al superhome. L'home segueix un procés evolutiu, és una cosa canviant ( en tant que és vida ) i després d'una sèrie de transformacions aconseguirà deixar de ser dèbil, sabrà superar-se a si mateix i es convertirà en el superhome, aquell que té la voluntat del poder, no de la veritat. El superhome no viurà mai lligat ni per cap norma ni per cap regla feta per qualsevol altre humà.

**Freud** ( XIX – XX ), alemany, antipositivista, suggerí que “ no som totalment conscients de tots els nostres pensaments i sovint actuem per raons que no tenen res a veure amb allò que pensem “. El concepte “ d'inconscient “ fou revolucionari i proposava que “ la ment es dividia en 3 capes o sistemes i que hi havia pensaments que circulaven sota la superfície, és a dir, en l’inconscient “.

**Wittgenstein** ( XIX - XX ), austríac, **fundador del Pensament Analític**, reflexionà sobre la relació entre Filosofia i Llenguatge i intentà deixar clar la idea que “ un mal ús del Llenguatge pot dur a interpretacions força errònies dels diferents conceptes filosòfics “.

**Husserl** ( XIX – XX ), alemany, **pare de la Fenomenologia**, considerà que “ la Filosofia havia de ser una ciència estricta, havent de ser valorada com una ciència com qualsevol altra, sense més “.

Per a **Ortega i Gasset**, espanyol, ( primera meitat del XX ) la veritable realitat està en el jo amb les coses, no sent el jo ni les coses una cosa acabada i independent, sinó dependents tots dos en la seva constitució i desenvolupament. Aquesta relació mútua del subjecte i de l'objecte es dóna en la Vida i per això aquesta és el fonament de tota realitat. Així, la vida es constitueix com l'element fonamental, la vida és la Realitat Radical. Per tot això, Ortega **defensarà el Perspectivisme**: “ cada individu té una perspectiva, una veritat pròpia “. Aquestes veritats individuals són perspectives de la realitat i no poden ser, per tant, preses com a veritats absolutes. Així, la realitat es donarà sempre en perspectives diverses i canviants de cadascú, el qual es relaciona amb elles també des de diverses perspectives canviants, des de les quals els dóna un significat, un valor i un sentit, creant així un món propi.

**Heidegger** ( XIX – XX ), alemany, **representant de l’Existencialisme**, criticà durament que l’humà visqués tancat en la religió, fet que li feia perdre la llibertat i la capacitat d’actuar. L’ésser humà només es podia explicar per les seves circumstàncies en el món que vivia, mai per cap fet que provingués d’un suposat Déu.

**Sartre**, XX, francès, és conegut pels seus  [paradigmes](https://ca.wikipedia.org/wiki/Paradigma)  filosòfics agrupats sota el nom d'[**Existencialisme**](https://ca.wikipedia.org/wiki/Existencialisme)**,** pels quals considerà que “ l’esser humà, com a ésser absolutament lliure, és l’únic responsable de tot allò que li passi durant la seva existència “.

**Habermas**( nascut al 1929 ), alemany, denunciarà que en l'actualitat domina l'interès tècnic, l’“acció purament estratègica”, en la qual s'utilitza el coneixement per a la predicció, domini i control social buscant la utilització dels éssers humans com a mers objectes. Habermas oposarà contra aquesta manera de fer actual una teoria ètica i política que es fonamenta en la Teoria de l'Acció comunicativa, posant en valor les relacions humanes allunyades de la simple producció en sèrie de persones que no pensen, que només actuen.